C 498/24
RO
Jurnalul Oficial al Uniunii Europene
30.12.2022
Avizul Comitetului European al Regiunilor – Rolul CoR în stimularea diplomației subnaționale în domeniul climei înainte de COP27 și COP28
(2022/C 498/05)
Raportor:
Olgierd GEBLEWICZ (PL-PPE), mareșalul voievodatului Pomerania Occidentală
RECOMANDĂRI POLITICE COMITETUL EUROPEAN AL REGIUNILOR (CoR)
1. subliniază importanța guvernelor subnaționale în atingerea obiectivelor climatice ambițioase, cu accent pe viitoarea punere în aplicare a obiectivelor de dezvoltare durabilă (ODD) ale ONU și în îndeplinirea dispozițiilor Acordului de la Paris, pentru a atinge obiectivul de limitare a încălzirii globale la 1,5 oC;
2.
regretă lipsa recunoașterii rolului autorităților subnaționale în Concluziile Consiliului din 21 februarie 2022 pe tema „Diplomația UE în domeniul climei: accelerarea punerii în aplicare a rezultatelor de la Glasgow”, subliniind importanța esențială a diplomației în domeniul climei și a informării UE cu țările terțe pentru a accelera punerea în aplicare a Pactului climatic de la Glasgow al COP26;
3.
îndeamnă guvernele naționale să își implice cu adevărat autoritățile locale și regionale atunci când negociază termenii obiectivelor climatice globale și definesc contribuțiile stabilite la nivel național (CSN) și planurile naționale de adaptare (PNA), deoarece acestea sunt actorii care îndeplinesc în mod concret promisiunile și angajamentele internaționale; consideră, prin urmare, că este puțin probabil ca CSN care nu au fost asumate de autoritățile locale și regionale să fie puse în aplicare cu succes și că CCONUSC ar trebui să verifice în mod sistematic acest pas înainte de a le accepta; în acest context, invită guvernele naționale să includă delegații regionali și locali în delegațiile naționale de negociere ale Summitului CCONUSC privind schimbările climatice;
4. subliniază că orașele și regiunile se află în prima linie în abordarea consecințelor schimbărilor climatice, cum ar fi dezastrele legate de climă, impactul social, care se manifestă, de exemplu, prin sărăcie energetică și creșterea numerică a problemelor de sănătate cauzate de condițiile meteorologice, problemele de mediu, cum ar fi pierderea dramatică a biodiversității, a ecosistemelor și a serviciilor acestora, precum și inegalitățile existente, care se adâncesc prin schimbările climatice; subliniază că diplomația subnațională în domeniul climei este necesară pentru a îndeplini obiectivele naționale în materie de climă, întrucât autoritățile locale și regionale (ALR) pregătesc și pun în aplicare planuri detaliate de adaptare și atenuare, care țin seama cu acuratețe de condițiile locale de mediu și de cerințele socioeconomice și de justiția energetică și climatică;
5. subliniază că acțiunile de succes în domeniul climei întreprinse de orașe și regiuni pot fi mai ambițioase decât obiectivele naționale, fără a afecta creșterea economică și coeziunea teritorială.
Acest lucru demonstrează existența unui puternic „efect de demonstrație” și oferă un efect de pârghie grupurilor politice naționale și subnaționale care vizează adoptarea unor politici climatice mai progresiste;
6. consideră că este esențial ca rețelele climatice ale orașelor și regiunilor să beneficieze de sprijin și să se consolideze activitățile lor subnaționale de diplomație în domeniul climei, pentru a consolida reziliența politică critică împotriva regresului la nivel național și, prin urmare, pentru a proteja realizarea obiectivelor climatice globale;